**Hvitnakkeyuhina** (*Yuhina bakeri*) er en monotypisk art i brillefuglfamilien (Zosteropidae) og inngår i slekten av yuhinaer (*Yuhina*), som ellers teller elleve arter.

Biologi
-------

Hvitnakkeyuhina (*Y. bakeri*) har et rødlig nøttebrunt hode med et karakteristisk hvitt bakhode.
Hvitnakkeyuhina blir cirka 12–13,5 cm lang og veier typisk 14–24 g. Arten har et ganske kompakt, sort nebb og et rødlig nøttebrunt hode med markert oppreist fjærkam, et karakteristisk hvitt bakhode, hvit strupe, og stripete sølvfargede øredekkere. Oversiden er rødlig nøttebrun på skuldrene og framre del av ryggen, mens resten av oversiden og stjerten er grålig mørkebrun. Flankene går fra lysere nøttebrun øverst til nærmest lysere olivengrå i buken. Kjønnene er like.

Arten trives i primær og sekundær bredbladet eviggrønn skog, typisk i høyder omkring 300–2 200 moh. og fuglene er utbredt fra det østlige Nepal og østover til Bhutan, Nordøst-India (fra Arunachal Pradesh sørover til det nordlige Cachar i det sørlige Assam) og Nord-Myanmar, samt i tilstøtende områder i det sørøstre Xizang og nordvestre Yunnan i Kina.

Hvitnakkeyuhinaer er standfugler som sesongvis kan trekke litt mellom ulike høyder. Maten består i hovedsak av insekter og bær, som de gjerne leter etter i tretopper og busker. Fuglene opptrer gjerne i små grupper på 5–10 individer, av og til i flokker opp mot 30 individer, utenom hekketiden. Noen ganger opptrer de også i artsblandede flokker. Hekketiden varer fra april til juli. Redet bygges av begge kjønnene og er enten koppformet eller kuppelformet. Hunnen legger normalt 3–4 (mest vanlig 4) egg, som begge inkuberer. Lite er kjent om ungestellet, men man regner med at begge foreldrene bidrar.

Inndeling
---------

Inndelingen følger Birds of the World og er i henhold til Winkler, Billerman & Lovette (2020). Denne inndelingen følges også av BirdLife International og Artsdatabanken. Norske navn på artene følger Norske navn på verdens fugler og er i henhold til Syvertsen *et al,* (2020).

**Treliste**
* Passeriformes, spurvefugler
	+ Passeri, sangfugler
		- Passerida
			* Sylvioidea
				+ Zosteropidae, brillefuglfamilien, 15 slekter, 136 arter
					- *Yuhina*, yuhinaer, 11 arter
						* *Y. bakeri*, hvitnakkeyuhina, monotypisk

Referanser
----------

1. 1 2 3 4  Collar, N. and C. Robson (2020). White-naped Yuhina (*Yuhina bakeri*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
2. ↑  Winkler, D. W. S. M. Billerman, and I.J. Lovette (2020). White-eyes, Yuhinas, and Allies (Zosteropidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
3. ↑  BirdLife International (2021) *Yuhina* - Genus. IUCN Redlist 2021-1. Besøkt 2021-05-21
4. ↑  Artsdatabanken (2021) Slekt *Yuhina*. Vitenskapelig navn ID 183280. Besøkt 2021-05-21.
5. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *Hvitnakkeyuhina* i Encyclopedia of Life Rediger på Wikidata

* (en) *Hvitnakkeyuhina* i Global Biodiversity Information Facility Rediger på Wikidata

* (no) *Hvitnakkeyuhina* hos Artsdatabanken Rediger på Wikidata

* (en) *Hvitnakkeyuhina* hos ITIS Rediger på Wikidata

* (en) *Hvitnakkeyuhina* hos NCBI Rediger på Wikidata

* (en) *Kategori:Yuhina bakeri* – bilder, video eller lyd på Wikimedia Commons Rediger på Wikidata

* *Yuhina bakeri* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |